b'\n_START_ARTICLE_\nItalijanski ognjeniki\n_START_PARAGRAPH_\nItalijanski ognjeniki so razporejeni po ju\xc5\xbeni polovici Apeninskega polotoka, v Tirenskem morju in na Siciliji. Veliko italijanskih ognjenikov je pod morsko povr\xc5\xa1ino. Nekateri od teh so \xc5\xa1e delujo\xc4\x8di, drugi pa so \xc5\xbee davno ugasli in so prava podmorska gorovja._NEWLINE_Na Apeninskem polotoku so: Colli Albani, Vezuv in Campi Flegrei s podalj\xc5\xa1kom Flegrejsko oto\xc4\x8dje, predapeninska pogorja Amiata, Volsini, Cimini, Sabatini ter Roccamonfina pri Caserti in Monte Vulture pri Potenzi._NEWLINE_V Tirenskem morju so: Pontinski otoki, Eolski ognjeni\xc5\xa1ki lok in osamelca Vavilov in Marsili. Eolski lok, podalj\xc5\xa1ek Eolskega oto\xc4\x8dja, sestavlja ve\xc4\x8d ugaslih vulkanov: dvojica Lametini, Alcione, Glabro, Palinuro, Eolo, Enarete, Prometeo, Sisifo, Glauco, Magnaghi._NEWLINE_Na Siciliji so Etna in Eolski otoki: Vulcano, Lipari, Salina, Panarea, Stromboli, Alicudi, Filicudi. V Sicilski o\xc5\xbeini so: Pelagijsko oto\xc4\x8dje, podvodni ognjeni\xc5\xa1ki lok in Pantelleria.\n_START_SECTION_\nDelitev glede na dobo mirovanja\n_START_PARAGRAPH_\nOgnjeniki se delijo na delujo\xc4\x8de, mirovalne in ugasle. Med ugasle ognjenike spadajo tisti, ki so zadnji\xc4\x8d bruhali pred ve\xc4\x8d kot deset tiso\xc4\x8d leti. V Italiji so to: Salina, Amiata, Volsini, Cimini, Sabatini, Alicudi, Filicudi, Linosa, Pontinsko oto\xc4\x8dje, Roccamonfina in Vulture, poleg njih pa \xc5\xa1e Vavilov in Eolski podmorski ognjeni\xc5\xa1ki lok._NEWLINE_Mirovalni ali spe\xc4\x8di ognjeniki so tisti, ki so bruhali v zadnjih deset tiso\xc4\x8d letih, vendar ne v sedanjosti, \xc4\x8de je sedanja doba mirovanja kraj\xc5\xa1a od najdalj\xc5\xa1e dobe mirovanja v zgodovini. To so v Italiji: Colli Albani, Campi Flegrei, Ischia, Vezuv, Lipari, Vulcano, Panarea, Isola Ferdinandea in Pantelleria. Vezuv, Vulcano in Campi Flegrei imajo najdalj\xc5\xa1e dobe mirovanja. Nevarnost mirovalnih ognjenikov se zelo spreminja glede na posamezne lastnosti vulkana in glede na \xc5\xa1tevilo prebivalcev v njegovi bli\xc5\xbeini. Nevarni so tudi razli\xc4\x8dni ognjeni\xc5\xa1ki pojavi, kot na primer fumarole, ker njihova normalno nizka \xc5\xa1kodljivost zavaja v podcenjevanje njihovega potenciala._NEWLINE_Delujo\xc4\x8di ognjeniki so tisti, ki so bili aktivni v zadnjih letih. V Italiji sta to predvsem Etna in Stromboli, ki sta pa zaradi pogostega bruhanja iz odprtih dimnikov uvr\xc5\xa1\xc4\x8dena med manj nevarne vulkane. Nevarnej\xc5\xa1i so podvodni ognjeniki, predvsem Marsili in Palinuro pa tudi ugasla Vavilov in Magnaghi, ki so vklju\xc4\x8deni na spisek stalno kontroliranih italijanskih vulkanov. Aktiven je tudi podvodni ognjeni\xc5\xa1ki lok v Sicilski o\xc5\xbeini, ki je sestavljen iz trinajstih vulkanov, od katerih je najve\xc4\x8dji Empedocle z otokom Ferdinandea.'